આ ખણ આછી કે મીઠી હોય તો શરીર પર પીંછુ, સાડીનો છેડો, દુપટ્ટો જેવી હળવી વસ્તુ ફેરવવાથી મન આનંદિત થઇ ઉઠે છે. ખણ થોડી વધે એટલે ખણગ્રસ્ત માનવ નખનો ઉપયોગ ખણવા માટે કરે છે. આથી પણ વધારે માત્રામાં ખણ આવે તો ખણવા માટે વસ્તુઓના ઉપયોગ પર શાસ્ત્રમાં કોઈ નિષેધ નથી. એટલે જ પીઠ પાછળ ખણવા મહિલાઓમાં લાંબા કાંસકાનો અને મહિલા શિક્ષકોમાં ફૂટપટ્ટીનો ઉપયોગ પણ ઘણો પ્રચલિત થયો છે. અને આમ થવાથી ફૂટપટ્ટીનો ઉપયોગ ચિત્ર, ગણિત અને ફિઝીક્સનાં શિક્ષકો સુધી સીમિત ન રહેતા બાયોલોજી અને સમાજશાસ્ત્રનાં શિક્ષકો સુધી વ્યાપી ગયો છે. વિદ્યાર્થીઓ પણ શિક્ષકોનાં આમ પ્રત્યક્ષ નિદર્શનથી ખણવાનાં પાઠ વધારાની ફી ચૂકવ્યા વગર શીખી જાય છે. વાલીમંડળ પણ આ એકમાત્ર વાતથી શિક્ષકો પર ખુશ રહે છે.